b'\n_START_ARTICLE_\nBlanche Majors Forsoningspris\n_START_PARAGRAPH_\nBlanche Majors Forsoningspris tildeles personer eller organisasjoner som p\xc3\xa5 ulike plan engasjerer seg i forsoning og forsoningsprosesser. Den er oppkalt etter Blanche Major (f\xc3\xb8dt 1925 i Ungarn \xe2\x80\x93 d\xc3\xb8d 2014 i Norge) og kom i stand ved initiativ fra Helga Arntzen, grunnleggeren av Aktive Fredsreiser. Prisen deles ut hvert \xc3\xa5r, og g\xc3\xa5r til personer eller institusjoner som har utmerket seg i arbeidet med \xc3\xa5 forsone parter som er, eller har v\xc3\xa6rt, i konflikt. Prisen skal v\xc3\xa6re med p\xc3\xa5 \xc3\xa5 peke p\xc3\xa5 viktigheten av forsoningsarbeidet som et ledd i fredsskapende arbeid.\n_START_SECTION_\nBakgrunn\n_START_PARAGRAPH_\nI juli 1944 ble Blanche Major sendt fra ghettoen i Pecs i Ungarn til Auschwitz-Birkenau sammen med 32 slektninger. 31 av dem ble sendt rett i gasskammeret, bare Blanche og s\xc3\xb8steren overlevde. Hun har uttalt: \xc2\xabVi kan ikke gj\xc3\xb8re noe med fortiden. Men jeg er overbevist om at vi kan gj\xc3\xb8re noe med fremtiden.\xc2\xbb Major og mannen bodde i flyktningleir i Bad Windesheim i Tyskland og kom som kvoteflyktninger til Norge i 1947._NEWLINE_Daglig leder Helga Arntzen i Aktive Fredsreiser, ble imponert over Majors holdninger da hun m\xc3\xb8tte henne, og mener ettertiden har mye \xc3\xa5 l\xc3\xa6re av henne. Hun legger vekt p\xc3\xa5 at vi aldri m\xc3\xa5 glemme, men at vi m\xc3\xa5 tilgi og g\xc3\xa5 videre sammen. Arntzen opprettet Blanche Majors forsoningspris i 2003 for \xc3\xa5 sette fokus p\xc3\xa5 forsoning som element i fredsarbeid.'